Document ID: /fineweb-2-swissfilter-quality_10-filterrobots/filtered/02690.jsonl.gz/2

Dacă vrei cu adevărat, poți! Iar noi căutăm oameni ca tine.
Dacă vrei cu adevărat, poți! Iar noi căutăm oameni ca tine.
Secțiunea politică a Casei Românilor din Elveția caută colaboratori cu inițiativă pentru următoarele activități:
- editarea de sinteze informative pe teme socio-politice de interes pentru românii din Elveția, co-participarea în organizarea unor evenimente gen: dialog politic cu factori de decizie din structura administrativă a Elveției
- întâlniri neconvenționale cu diverși lideri politici elvețieni
- promovarea imaginii românilor în Elveția și contactul cu presa elvețiană
- realizare de știri la zi pe teme de interes pentru românii stabiliți în Elveția.
Această editare (la zi) nu este mereu necesară. Astfel de știri apar rar, util este ca atunci când apar, să fie editate foarte rapid, traducerea și sinteza informației primite de noi de la Agenția Federală de Presă fiind suficiente.
Ce te poate ajuta ca decizia noastră sa fie pozitivă:
- Cunoști foarte bine cel puțin una din limbile oficiale ale Elveției?
- Ai interes să aprofundezi sistemul politic elvețian? Dacă încă nu-l cunoști, noi te ajutăm să-l înțelegi.
- Ai curaj să dialoghezi cu oameni politici, antrepenori sau factori de decizie ai unor instituții elvețiene fără să fii intimidat(ă) de posibila lor reticență când vor afla că ești român(că)?
- Ai un permis B de ședere în Elveția ?
- Poți colabora în echipă?
- Poți rămâne obiectiv(ă) în situații de stres?
De ce te-ai decide să colaborezi alături de noi?
Prin noi ți se va deschide un nou orizont al cunoșterii, al cercului de cunoștințe pe care prin noi îl poți dezvolta. Orice contact nou ne este atât nouă, cât și ție, de mare folos, dacă ești suficient de bine pregătit(ă). Noi îți deschidem poarta, de tine depinde apoi cât de departe poți ajunge.
Pentru persoanele interesate de colaborare strict media, de acumulare de experiență în contactul cu presa elvețiană, colaborarea în secțiune se poate delimita: editare și informare media sau / și organizare evenimente.
Mulți studenți scriu în fiecare semestru minim două lucrări. Acelea ajung deseori undeva prin sertarele prăfuite ale profesorilor adormiți și plictisiți. Nota, oricât ar fi de bună ar fi ea, nu aduce aceași satisfacție ca satisfacția materialelor citite de cititori interesați, activi și uneori chiar critici. Dacă ești student(ă), profită de această posibilă experiență. Mai târziu îți va fi de mare folos!
Toate persoanele care se implică activ pe o perioadă minimă de șase luni primesc din partea Casei Românilor un atestat de colaborare în limba în care va fi solicitat, inclusiv în română.
Alături de noi îți poți testa personalitatea. Ai curaj și contactează-ne! Nu contează vârsta pe care o ai, nu contează calificarea pe care o ai, contează ceea ce am descris mai sus. Noi te căutăm pe tine!
Notă:
Sloganul "Dacă vrei cu adevărat poți" este vechi, este al mărcii Adidas, dar este acel impuls pe care-l simți când ai cele mai bune încălțări și când îți spui: de azi lumea îmi aparține. Recordul este personal, barierele pe care le depășești sunt ale tale, la fel ca și satisfacția momentului în care scopul tău a învins indoiala și teama de a nu fi suficient de bun(ă) pentru a porni la o cursă cu tine însuți/însăți.